
ΔΕΛΤΙΟ ΤΥΠΟΥ
Αθήνα, 18 Δεκεμβρίου 2020


Εργαλείο Αρχιμήδης – Αξιολογώντας την κοινωνική απόδοση έργων, δράσεων και επενδύσεων

Σε έναν κόσμο που συνεχώς εξελίσσεται λόγω των νέων τεχνολογιών και η ανάγκη προάσπισης των ανθρωπίνων δικαιωμάτων και αντιμετώπισης των ποικίλων κοινωνικών προβλημάτων μεγαλώνει, το ζήτημα του θετικού κοινωνικού αντικτύπου αποκτά κομβική σημασία για την υλοποίηση οποιασδήποτε δράσης ή επένδυσης.

Το έργο «Αρχιμήδης – Εργαλείο Καταγραφής Κοινωνικών Επιπτώσεων» εντάσσεται στις πολύπλευρες δράσεις του ΚΜΟΠ – Κέντρου Κοινωνικής Δράσης και Καινοτομίας για μια κοινωνία ίσων ευκαιριών και περιλαμβάνει την ανάπτυξη ενός ολιστικού εργαλείου εκτίμησης των κοινωνικών επιπτώσεων έργων, δράσεων και επενδύσεων, με στόχο να αναδείξει τη σημασία του θετικού κοινωνικού προσήμου οποιασδήποτε πρωτοβουλίας.

Το έργο προβλέπει τη δημιουργία μιας ευρείας βάσης δεδομένων, η οποία θα συνδυάζει μίκρο και μάκρο στοιχεία, προκειμένου να αναπτύξει μια πολυεπίπεδη προσέγγιση που θα εκτιμά την κοινωνική επίπτωση πολιτικών, προγραμμάτων και δράσεων. Μέσα από το εργαλείο αυτό, θα επιτυγχάνεται μια ολιστική προσέγγιση της αξίας από την οικονομική, περιβαλλοντική και κοινωνική πλευρά και θα παρέχεται αξιόπιστη και ουσιαστική πληροφόρηση για την αποτελεσματικότητα διαφόρων ενεργειών. Απώτερος σκοπός είναι η μεταβολή των στάσεων και των αντιλήψεων ως προς το τι θεωρείται κοινωνικά επωφελές.

Το ψηφιακό εργαλείο «Αρχιμήδης» θα είναι διαθέσιμο σε οργανώσεις της κοινωνίας των πολιτών, οι οποίες θα μπορούν να το χρησιμοποιήσουν σε τομείς του ενδιαφέροντός τους προκειμένου να αξιολογήσουν έργα και δράσεις και να καταγράψουν τον κοινωνικό τους αντίκτυπο. Παράλληλα, το ΚΜΟΠ θα αναπτύξει ένα εκπαιδευτικό πρόγραμμα για εργαζόμενους, μέλη ή/και εθελοντές διαφόρων οργανώσεων, με στόχο την ανάπτυξη των δεξιοτήτων τους για την εφαρμογή και χρήση του εργαλείου. Στο πλαίσιο αυτό, θα πραγματοποιηθούν 4 επιμορφωτικά εργαστήρια στην Αθήνα και 2 στη Θεσσαλονίκη για τουλάχιστον 60 εργαζόμενους, μέλη και εθελοντές από συνολικά 30 οργανώσεις της κοινωνίας των πολιτών.

Για περισσότερες πληροφορίες σχετικά με το έργο και τις δράσεις του μπορείτε να επισκεφθείτε την ιστοσελίδα https://www.value-metrics.org/ ή να επικοινωνήσετε με το ΚΜΟΠ (archimedes@kmop.org, 210 3637547).

Πρόγραμμα Χρηματοδότησης
Το έργο «Αρχιμήδης» υλοποιείται στο πλαίσιο του προγράμματος Active citizens fund, ύψους 12 εκατ. ευρώ, το οποίο χρηματοδοτείται από την Ισλανδία, το Λιχτενστάιν και τη Νορβηγία και είναι μέρος του χρηματοδοτικού μηχανισμού του Ευρωπαϊκού Οικονομικού Χώρου (ΕΟΧ) περιόδου 2014 – 2021, γνωστού ως EEA Grants. Το πρόγραμμα στοχεύει στην ενδυνάμωση και την ενίσχυση της βιωσιμότητας της κοινωνίας των πολιτών και στην ανάδειξη του ρόλου της στην προαγωγή των δημοκρατικών διαδικασιών, στην ενίσχυση της συμμετοχής των πολιτών στα κοινά και στην προάσπιση των ανθρωπίνων δικαιωμάτων. Τη διαχείριση της επιχορήγησης του προγράμματος Active citizens fund για την Ελλάδα έχουν αναλάβει από κοινού το Ίδρυμα Μποδοσάκη και το SolidarityNow. Περισσότερες πληροφορίες: www.activecitizensfund.gr.

